Asociacija įgyja civilines teises, prisiima civilines pareigas ir jas įgyvendina per savo valdymo organus. 19. Asociacijos organai yra: 19.1. visuotinis narių susirinkimas; 19.2. vienasmenis Asociacijos valdymo organas – pirmininkas; 19.3. revizijos komisija. 20. Visuotinis narių susirinkimas: 20.1. keičia Asociacijos įstatus; 20.2. renka ir atšaukia Asociacijos valdymo organą – pirmininką; 20.3. renka ir atšaukia Revizijos komisijos narius; 20.4. tvirtina Asociacijos metinę finansinę atskaitomybę; 20.5. priima sprendimą dėl Asociacijos pertvarkymo ar pabaigos (reorganizavimo ar likvidavimo); 20.6. priima sprendimą dėl kitų juridinių asmenų steigimo ar dėl tapimo kitų juridinių asmenų dalyviu; 20.7. sprendžia kitus Lietuvos Respublikos asociacijų įstatyme visuotinio narių susirinkimo kompetencijai priskirtus klausimus. 21. Visuotiniame narių susirinkime sprendžiamojo balso teisę turi visi Asociacijos nariai. Vienas Asociacijos narys visuotiniame narių susirinkime turi vieną balsą. 22. Visuotinis narių susirinkimas šaukiamas ne rečiau kaip 1 (viena) kartą per metus. 23. Neeilinis visuotinis narių susirinkimas šaukiamas pareikalavus Revizijos komisijai arba 1/3 Asociacijos narių. 24. Visuotinis narių susirinkimas gali priimti sprendimus, kai jame dalyvauja daugiau kaip 1/2 Asociacijos narių. Visuotinio narių susirinkimo sprendimas, išskyrus šių įstatų 20.1 ir 20.5 punktuose nurodytus sprendimus, laikomas priimtu, kai už jį gauta daugiau balsavimo metu dalyvaujančių narių balsų „už” negu „prieš” (asmenys, balsuodami susilaikę, neskaičiuojami, tai yra jie laikomi balsavimo metu nedalyvavusiais asmenimis). Šių įstatų 20.1 ir 20.5 punktuose nurodytiems visuotinio narių susirinkimo sprendimams priimti reikia ne mažiau kaip 2/3 susirinkime dalyvaujančių Asociacijos narių balsų. 25. Jeigu visuotiniame narių susirinkime nėra kvorumo, per 30 (trisdešimt) kalendorinių dienų šaukiamas pakartotinis visuotinis narių susirinkimas, kuris turi teisę priimti sprendimus neįvykusio susirinkimo darbotvarkės klausimais, nesvarbu, kiek susirinkime dalyvavo Asociacijos narių. 26. Vienasmenis Asociacijos valdymo organas – pirmininkas renkamas visuotiniame narių susirinkime slaptu balsavimu 4 (ketveriems) metams paprasta balsų dauguma. 27. Pirmininkas: 27.1. veikia asociacijos vardu, atstovauja jai teismuose, santykiuose su kitais asmenimis; 27.2. Asociacijos vardu sudaro sandorius; 27.3. priima į darbą ir atleidžia darbuotojus, sudaro su jais darbo sutartis; 27.4. ne vėliau kaip iki kitų metų gegužės 1 dienos parengia ir pateikia visuotiniam narių susirinkimui praėjusių finansinių metų Asociacijos veiklos ataskaitą, kuri yra vieša. Kiekvieno fizinio ar juridinio asmens reikalavimu Asociacija turi sudaryti sąlygas Asociacijos buveinėje ar kitais būdais susipažinti su šia ataskaita; 27.5. organizuoja Asociacijos mokslines praktines konferencijas, skirtas asociacijos narių kvalifikacijai kelti, o taip pat narių praktiniams ir moksliniams tyrimams pristatyti, kitus renginius; 27.6. skelbia ar organizuoja viešos informacijos paskelbimą; 27.7. sprendžia kitus Lietuvos Respublikos asociacijų įstatyme ir šiuose įstatuose valdymo organo kompetencijai priskirtus klausimus. 28. Už Asociacijos nario veiklą valdymo organe jo nariui gali būti atlyginta. 29. Revizijos komisija renkama visuotiniame narių susirinkime iš 3 (trijų) asmenų 4 (ketveriems) metams slaptu balsavimu. 30. Revizijos komisija: 30.1. tikrina Asociacijos administracinę ir finansinę veiklą; 30.2. vykdo Asociacijos lėšų ir pajamų naudojimo kontrolę; 30.3. vykdo Asociacijos veiklos kontrolę; 30.4. rengia ir pateikia išvadas ir pasiūlymus dėl Asociacijos administracinės ir finansinės veiklos. 31. Revizijos komisija atsiskaito visuotiniam narių susirinkimui.